TokoLogo: Ke a leboga mme. Tate le mme, ke rata go leboga ka moo le hlakilego le nna le Nkele gore re tsene sekolo, le ge e le gore Nkele yena o a ntshwabiša ka maitshwaro a gagwe a go nyefa. Ke holofela gore ka le lengwe la matšatši o tla bona bophelo bjalo ka ge bo le ka gona. E sego e le lepatlelo leo batho ba itirelago ka go rata e ke Modimo ga se a ka a re ge a le hlola a le beela melao. Ke be ke bona ka mahlo gore le swere ga boima ka ge tate a be a sa leka go emiša kgwebo, mola mme a be a sa humane tšhelete ya go bonala mošomong wa gagwe wa go hlwekiša mabato toropong. Lehono šemo ke šoma bjalo ka moeletši wa molaodi wa Panka ya Polokelo ya Setšhaba. Ka lehlakoreng le lengwe la aga ngwako la ba la o fetša mola le itima tše dibotse. Ka mabaka a mantši le be le elwa e le ge boima bja go sepediša tša lapa bo le tsena mading. Sa go ntlaba ke gore le ge le be le rogane lehono, ka moswane le be le dio tsoga le bolela e ke ga se gwa direga selo. Batho le bona ba be ba re sega ka mo re hlakago mola tate a hlomphega setšhabeng. Ba bangwe ba ntlhompha ka lebaka la seriti sa gago tate. Ke kgahlwa ke gore le ge seriti sa gago se be se sa sepedišane le bodiidi bjo re phetšego ka go bjona, tate ga se wa ka wa šikinyega go tšwa go seo o se dumelago. Ke leboga seo tate ka gore ke gona ke lemogago gore bana ba batho ba maemo go swana le wena ga ba swane le nna. Ke tlaba le batho ba ka ntle ge ke sa kgona go dumediša le go hlompha ba bagolo go nna mola ke le morwa wa motho wa go hlomphega bjalo. Gape ga ke tlale mebila le go nwa mabjala kgakala moo ke bonwago ke bohle, le go bapala le banenyana ba go fapana tše e kego seo ke bohlale. Ke lemoga gore tate ga se wa ka wa re ruta go ba le tšhelete le dilo tšeo bahlaki ba se nago le tšona e le bohlale. Ke gopola gabotse mantšu a gago a gore, "Go ba bohlale ga se go ba le tšhelete goba dilo tša go rekwa ka tšhelete; eupša ke go kgona go dula o nnoši gomme wa thabišwa ke go bona batho ba bangwe ba thabile bjalo ka wena, mola le moya wa gago o hlwekile, o lokologile". Bjale le nna ke nagana gore ke seo ka gore ke kgona go tsoga gomme ka hwetša bophelo bja ka bo phethagetše ntle le go nyaka gore motho yo mongwe a nkgonthišišetše seo, goba go reka ka tšhelete le ge e le go nyaka sa go pipa kgopolo ya ka ka letobe la lebakanyana go mpha lethabo.(O kgapha meokgo, mmogo le Maite, mola Mogale a dio kgona senko a laetša polelo e mo kgotlile maikutlo) Le thutile le gore ke šomele tšohle ka maatla. Ke kwa ke le leboga ge ke gopola gore ke be ke šetše ke kgonne go lwela maemo a go emela sehlopha sa porofense ya rena sa rakbi ka atlega, le ge ke be ke phadišana le bathobašweu papading ya bona. Ge e be e se go rata mošomo wa ka, ke be ke na le sebaka sa go tlogela tša dipuku gomme ka holofela go bapala papadi ye. Ke leboga kudu batswadi ba ka. Go šoma ka maatla moo le go bjetšego go nna, go nkgontšhitše le go itaetša bokgoni gore ke be ke thwalwe mo mošomong, ntle le gore ke šomiše letsogo le kobong bjalo ka ge e le setlwaedi matšatši a. Ga se ka ka ka tla go tate ka mo kgopela gore a bolele le bagwera ba gagwe mmušong gore ba dio mpebofaletša go humana sekgoba se. Le gona, le ge ke be ke le yo bjalo, ke tsebile gore tate a ka se dumele go dira seo ka ge e le monna wa go itlhompha le go rata nnete. Bjale, ke bone gore ke le putse. (O iša seatla ka morabeng, gomme o boa le se sengwe) Tate le mme, dinotlelo šedi. Ke tša sefatanaga seo ke le reketšego sona go le leboga.(Ka go swaswa) Ke dumela gore tate ke ramolao wa mengwaga ya go lekana le ye a bego le yona a le noši wa go hloka sefatanaga. A re tšweleng ntle le se boneng. (Maite o phula sello se segolo, ebile o ithekga legetleng la Mogale.